Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 1 Pv 782/07/1105	Bratislava V, 2.7.2013
EEČ : 2-12-207-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 213 odsek 1 Trestného zákona číslo 140/1961 Zbierky a Zanedbanie povinnej výživy podľa § 207 odsek 1 , odsek 3 písmeno b Trestného zákona číslo 300/2005 Zbierky zákonov v znení zákona číslo 650/2005 Zbierky zákonov a iné trestné činy

Rozhodol: 	prokurátor Okresnej prokuratúry Bratislava V
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
vedené na tom skutkovom základe, že:

-	od novembra 2002 do 24.6.2003, od októbra 2003 do januára 2004 a od februára 2004 do septembra 2011 vrátane zanedbával vyživovaciu povinnosť voči synovi XXXXX, nar. XXXXX, ktorá mu bola stanovená vo výške 9,96 € (300,-Sk) mesačne, vždy do 15. dňa v mesiaci vopred k rukám matky XXXXX, trvale bytom XXXXX, rozsudkom Okresného súdu v Galante sp. zn. Nc 654/96, ktorý nadobudol právoplatnosť dňa 9.4.1997, ktorá mu bola stanovená vo výške 26,56 € (800,-Sk) mesačne, vždy do 15. dňa v mesiaci vopred k rukám matky XXXXX, trvale bytom XXXXX, rozsudkom Okresného súdu Bratislava V sp. zn. 12C 94/02, ktorý nadobudol právoplatnosť dňa 22.9.2003 a ktorá mu bola stanovená vo výške 82,98 € (2.500,-Sk) mesačne, vždy do 15. dňa v mesiaci vopred k rukám matky XXXXX, trvale bytom XXXXX, rozsudkom Okresného súdu Bratislava V sp. zn. 22P 206/08, ktorý nadobudol právoplatnosť dňa 2.2.2009,    
-   od novembra 2002 do 24.6.2003, od októbra 2003 do januára 2004 a od februára 2004 do 4.3. 2005 zanedbával vyživovaciu povinnosť voči dcére XXXXX, nar. XXXXX, ktorá mu bola stanovená vo výške 9,96 € (300,-Sk) mesačne, vždy do 15. dňa v mesiaci vopred k rukám matky XXXXX, trvale bytom XXXXX, rozsudkom Okresného súdu Bratislava V sp. zn. 17 Nc 156/89, ktorý nadobudol právoplatnosť dňa 27.12.1989 a ktorá mu bola stanovená vo výške 39,83 € (1.200,-Sk) mesačne, vždy do 15. dňa v mesiaci vopred k rukám matky XXXXX, trvale bytom XXXXX, rozsudkom Okresného súdu Bratislava V sp. zn. 12C 94/02, ktorý nadobudol právoplatnosť dňa 22.9.2003, 

lebo zanikla trestnosť činu.

Odôvodnenie:
Policajný orgán OR PZ Bratislava V, OO PZ Petržalka sever uznesením pod ČVS:ORP- 510/PS-03 zo dňa 24.6.2003 podľa § 163 ods. 1 Trestného poriadku č. 141/1961 Zb. vzniesol obvinenie XXXXX pre skutok kvalifikovaný ako trestný čin zanedbanie povinnej výživy podľa ust. § 213 ods. 1 Trestného zákona č. 140/1961 Zb. za obdobie od novembra 2002 do 24.6.2003, a to ohľadom neplnenia vyživovacej povinnosti k obom deťom.  

Vyšetrovateľ OR PZ Bratislava V, OVK uznesením pod ČVS:ORP- 1141/2-OVK-03 zo dňa 16.7.2004 podľa § 163 ods. 1 Trestného poriadku č. 141/1961 Zb. vzniesol obvinenie XXXXX pre skutok kvalifikovaný ako trestný čin zanedbanie povinnej výživy podľa ust. § 213 ods. 1 Trestného zákona č. 140/1961 Zb. za obdobie od októbra 2003 do januára 2004, a to ohľadom neplnenia vyživovacej povinnosti k obom deťom.

Vyšetrovateľ OR PZ Bratislava V, OVK uznesením pod ČVS:ORP- 739/2-OVK-B5-07 zo dňa 25.2.2008 podľa § 206 ods. 1 Trestného poriadku č. 141/1961 Zb. vzniesol obvinenie XXXXX pre skutok kvalifikovaný ako trestný čin zanedbanie povinnej výživy podľa ust. § 207 ods. 1, ods. 3 písm. b) Trestného zákona za obdobie od februára 2004 do augusta 2007, a to ohľadom neplnenia vyživovacej povinnosti k obom deťom.

Vyšetrovateľ OR PZ Bratislava V uznesením pod ČVS:ORP- 739/2-OVK-B5-07 zo dňa 19.5.2008 podľa § 21 ods. 3 Trestného poriadku s poukazom na § 18 ods. 1 Trestného poriadku spojil na spoločné konanie tri vyššie uvedené konania.

Dňa 1.7.2013 predložil vyšetrovateľ PZ tunajšej prokuratúre spis s návrhom na podanie obžaloby a zastavenie trestného stíhania skutky spáchané vo vyššie uvedených obdobiach.  Preskúmaním na vec sa vzťahujúceho spisového materiálu som zistil, že pre vyššie uvedené skutky je dôvodné zastavenie trestného stíhania v zmysle § 215 ods. 1 písm. h)  Tr. poriadku. 

Podľa § 215 ods. 1 písm. h) Tr. poriadku prokurátor zastaví trestné stíhanie, ak zanikla trestnosť činu. 

V zmysle § 213 ods.1 Trestného zákona č. 140/1961 Zb. trestného činu zanedbania povinnej výživy sa dopustí ten, kto neplní, čo aj z nedbanlivosti, po dobu najmenej troch mesiacov svoju zákonnú povinnosť vyživovať alebo zaopatrovať iného.

	V zmysle § 214 ods.1 Trestného zákona č. 140/1961 Zb. trestnosť zanedbania povinnej výživy (§ 213) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

V zmysle § 207 ods. 1, ods. 3 písm. b) Tr. zák. č. 300/2005 Z. z.  trestného činu zanedbania povinnej výživy sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného závažnejším spôsobom konania.

V zmysle § 86 písm. a) Trestného zákona č. 300/2005 Z. z. trestnosť zanedbania povinnej výživy zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Z predloženého spisového materiálu vyplýva, že obvinený bol povinný hradiť výživné matke detí XXXXX, pričom podľa výpovede svedkyne - poškodenej zo dňa 17.5.2013 uhradil výživné na syna XXXXX do septembra 2011 a na dcéru XXXXX do 4.3.2005. Počas neplnenia vyživovacej povinnosti oprávnené osoby núdzou netrpeli. 

S poukazom na vyššie uvedené skutočnosti mám za to, že v danom prípade boli splnené podmienky účinnej ľútosti, a preto som rozhodol tak, ako je to uvedené vo výrokovej časti tohto uznesenia. Za neplnenie vyživovacej povinnosti voči XXXXX v období od 4.3.2005 do 31.8.2007 a voči XXXXX od októbra 2011 bude voči obvinenému XXXXX podaná obžaloba. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Peter Krajčovič
prokurátor